ועדת הפנים ואיכות הסביבה, כנסת 16, פרוטוקול מספר 482, 2005-07-20 10:45

גאלב מג'אדלה: בוקר טוב.

גאלב מג'אדלה: אני שמח לפתוח את ישיבת ועדת הפנים ואיכות הסביבה לדיון בהצעת חבר הכנסת נודלמן, בנושא מחזור שאריות צמיגים, התשס"ג-2003.

גאלב מג'אדלה: להצעה הצטרפו חברי הכנסת אריה אלדד, אורי אריאל ויורי שטרן.

גאלב מג'אדלה: אנחנו רוצים לקדם את הצעת החוק ולעשות מאמץ להביא אותה לקריאה ראשונה מהר ככל האפשר, מפני שאנחנו חושבים שזאת הצעת חוק ראויה.

גאלב מג'אדלה: אנחנו חושבים שהמפגע הזה של צמיגים חייב למצוא את דרכו לטיפול ולתיקון ראוי.

גאלב מג'אדלה: לא נעמוד על הסיכונים ועל הסכנות שבדבר.

גאלב מג'אדלה: עמדנו על כך בדיונים הקודמים, ועל כן אני מציע שנתקדם עם הצעת החוק ונתחיל לקרוא אותה.

גאלב מג'אדלה: חברים יוכלו להתייחס לסעיפים ולומר את דעתם.

גאלב מג'אדלה: אנחנו יודעים שעדיין יש כמה דברים שאין עליהם מענה בהצעת החוק.

גאלב מג'אדלה: מן הראוי שנציין את הדברים תוך כדי הדיון, ולא בפתיחה.

גאלב מג'אדלה: השתדלתי להיענות בחיוב לדרישות שהפנו אלי גורמים נוספים שקשורים לעניין.

גאלב מג'אדלה: אם יש גורם כלשהו שעדיין לא נפגשנו אתו ומעוניין להיפגש ולומר את דעתו תוך כדי הדיון בהצעת החוק, אשמח לעשות את זה.

גאלב מג'אדלה: חבר הכנסת נודלמן, בבקשה.

מיכאל נודלמן: לי אין צורך בחוק הזה, למדינה יש צורך בחוק.

מיכאל נודלמן: כל אזרח המדינה צריך לדאוג למדינה ולא רק לכסף שלו.

מיכאל נודלמן: אתמול באה אלי אחת מהעוזרים של חבר כנסת מסוים ואמרה שחבר הכנסת שלה רוצה להגיש הסתייגויות, ולכן היא מבקשת את החוק.

מיכאל נודלמן: כלומר, אדם לא ראה את החוק והוא רוצה להגיש הסתייגויות לקריאה ראשונה.

מיכאל נודלמן: אני מבקש שיהיה קצת כבוד לחברי הכנסת, לוועדה הזאת וליזם של החוק.

מיכאל נודלמן: אם החוק לא יעבור פה, זה יעבור כמו חוק ממשלתי.

מיכאל נודלמן: אם היה חוק כפי שאתם רוצים, זה יעלה לכם יותר מאשר אם תקימו תאגיד לבד.

מיכאל נודלמן: אני קורא לרצינות ולאחריות, לא לקונצים איך לא להעביר את החוק.

מיכאל נודלמן: החוק הזה יעבור כך או כך.

מיכאל נודלמן: דיברתי עם השר לאיכות הסביבה ועם שר האוצר, והם תומכים בחוק.

מיכאל נודלמן: אם שני שרים תומכים בחוק, החוק יעבור.

מיכאל נודלמן: אבל אני רוצה שהיום יהיה דיון רציני, קריאה רצינית, בלי כל מיני טריקים.

גאלב מג'אדלה: האם אתה חושב שיש גורמים מסוימים שלא רוצים שהחוק יתקדם?

מיכאל נודלמן: יש.

מיכאל נודלמן: ייתכן שאם הייתי במקומם, גם אני לא הייתי רוצה שהחוק יעבור.

מיכאל נודלמן: אפשר להגיש הסתייגויות ותיקונים, אבל לא להשתמש בחברי כנסת שאפילו לא קראו את החוק כדי שיגישו הסתייגויות.

מיכאל נודלמן: בקריאה ראשונה אין הסתייגויות.

גאלב מג'אדלה: היועץ המשפטי של הוועדה, עידו, בבקשה.

עו"ד עידו בן-יצחק: סעיף 1, הגדרות: "בחוק זה – 'אתר לסילוק פסולת' – מקום המשמש לסילוק או לפינוי של פסולת, בין שהוא מוסדר ובין שאינו מוסדר; 'בית עסק' – מקום שמתבצעות בו אחת או יותר מהפעולות הבאות: מכירת צמיגים, תיקון תקרים, החלפת צמיגים, אבובים ופנימיות של גלגלי רכב, אחסון צמיגים משומשים; 'יבואן' – מי שמייבא צמיגים, לרבות יבואן כלי רכב, ולמעט יחיד המכניס לתחומי המדינה רכב מנועי או צמיגים לשימוש עצמי; 'יצרן' – מי שעוסק בייצור צמיגים; 'מחזור' – כהגדרתו בחוק איסוף ופינוי פסולת למחזור, התשנ"ג-1993; 'ממונה' או 'הממונה' – מי שהשר מינהו להיות ממונה לעניין חוק זה; 'סילוק' – חיתוך הצמיג לארבעה חלקים לפחות והטמנתו באתר פסולת מוסדר על פי כל דין; 'צמיג' – חישוק עשוי גומי לגלגלי רכב כלי רכב מנועי ונגרר; 'קרן לשמירת הניקיון' – הקרן לשמירת הניקיון שהוקמה לפי סעיף 10 לחוק שמירת הניקיון, התשמ"ד-1984; 'השר' – השר לאיכות הסביבה".

גאלב מג'אדלה: האם מישהו מהחברים רוצה להעיר על הסעיף?

גדעון דרורי: אני מבקש לשאול לגבי העיקרון של מחזור.

גדעון דרורי: האם זה כולל גם שריפה?

מיכאל נודלמן: זה כולל שריפה, אבל לא חומרים מסוכנים.

גדעון דרורי: האם היה כדאי לא להכליל את הנושא של שריפה?

עו"ד עידו בן-יצחק: אם אני קורא את הנוסח של הגדרה של מחזור בחוק פינוי פסולת, היא לא כוללת דווקא שריפה.

אילן נסים: שריפה לשם השריפה זה לא כולל, אבל שריפה והפקת אנרגיה זה כולל, כי זה נכנס תחת ההגדרה של שימוש בחומרי גלם והפקת משאב מפסולת.

אילן נסים: לכן אם אנחנו מדברים על שריפה לשם שריפת הצמיג, זה לא נופל תחת הקטגוריה הזאת.

אילן נסים: אבל הפקת אנרגיה מצמיג בהחלט נופלת תחת ההגדרה הזאת.

יהודה רודד: בהגדרה של "יבואן", אני רוצה להסתייג מהמלים "לרבות יבואן כלי רכב", ואני אפרט בכל סעיף מדוע אנחנו חושבים שיבואני הרכב לא יכולים לעמוד בזה.

מיקי זכריה: מדובר על סילוק.

מיקי זכריה: יש כאן אופציה אחת, אין משהו נוסף.

מיקי זכריה: יש עשרות וריאציות של איסופים לפינוי, בלי לחתוך.

מיקי זכריה: לחתוך זה פתרון אחד, יש אפשרויות אחרות.

מיקי זכריה: אנחנו מחזיקים רעיון אחר כחברה, של פינוי יעיל יותר.

מיקי זכריה: אני לא רואה את ההגדרה של חיתוך הצמיגים לארבעה חלקים כפתרון יחיד לסילוק.

גאלב מג'אדלה: יש לכם הצעה?

מיקי זכריה: יש לנו מספר רב של אפשרויות.

גאלב מג'אדלה: כדי שנפיק את מרב התועלת מניסיונכם ומהצעת

גאלב מג'אדלה: כם, אני מבקש שתעבירו לנו את הצעתכם בכתב.

גאלב מג'אדלה: בין דיון לדיון נתייחס אליה.

גאלב מג'אדלה: תודה רבה.

עו"ד עינת ברכה: בהגדרה של אתר לסילוק פסולת כתוב "בין שמוסדר ובין שאינו מוסדר".

עו"ד עינת ברכה: לא ראוי שנקנה פה מעמד לאתרים שהם לא מוסדרים.

עו"ד עינת ברכה: להגדרות של "מחזור" ו"סילוק" אני חושבת שצריך לקבוע עבירות יותר רחבות ולתת סמכות לשר לקבוע מה זה מחזור ומה זה סילוק, כי יש הרבה מאוד אפשרויות וצריך לא להיצמד להגדרות שאולי הן פחות מתאימות ומאוד צרות.

עו"ד עינת ברכה: אנחנו מתנגדים בתוקף לכל טענה שיבואני רכב לא צריכים להיות חלק מהנושא.

עו"ד עינת ברכה: כשם שיבואני צמיגים מכניסים צמיגים לארץ, אותו הדבר כל רכב שנכנס לארץ באופן אוטומטי מכניס חמישה צמיגים לארץ.

עו"ד עינת ברכה: יש פה אפליה.

עו"ד עינת ברכה: אין פה שום הבחנה.

עו"ד עינת ברכה: אנחנו בהחלט מסכימים שצריך להסדיר את הנושא הזה, בהמשך נדבר איך מבחינתנו נכון ויעיל לעשות את זה לטובת כולם, אבל כבסיס אין ספק שהכלל צריך להיות אחיד לגבי כל צמיג שנכנס לארץ על-ידי יבואנים ועל-ידי כלי רכב ועל-ידי הצבא ועל-ידי כל מי שמכניס צמיג לארץ.

גאלב מג'אדלה: אני לא יודע איך בעבר ארגונים מסודרים כמוכם, ממוסדים ומשומנים פעלו.

גאלב מג'אדלה: אני מציע לכם, שכל אחד מכם ייקח את הצעת החוק.

גאלב מג'אדלה: לכולכם יש משפטנים ורואי-חשבון וכלכלנים.

גאלב מג'אדלה: תתייעצו אתם ותעבירו לנו דף מסודר עם השגות והערות, כדי שאני לא אפתיע אתכם.

גאלב מג'אדלה: אנחנו מתכוונים את החוק הזה לקדם הרבה יותר מהר ממה שחושב חבר הכנסת נודלמן, לכן אני רוצה להתייחס אליכם ברצינות ולהתייחס להערות שלכם עם היועץ המשפטי שלנו.

גאלב מג'אדלה: אנחנו לא מתכוונים לשחרר שום גוף מאחריות.

גאלב מג'אדלה: אין גוף ששותף לרווחים אבל הוא יוצא מן הכלל מבחינת ההוצאות.

גאלב מג'אדלה: אבל אנחנו רוצים למצוא דרך מקורית והגיונית, איך כל הגופים יהיו שותפים.

גאלב מג'אדלה: לא יעלה על הדעת שיבואנים שמכניסים חמישה צמיגים יהיו שותפים כמו גוף שמכניס 5,000 צמיגים.

גאלב מג'אדלה: יש פרופורציה.

גאלב מג'אדלה: אנחנו לא מתכוונים לעשות הנחות לאף גוף, אבל אנחנו מתכוונים לשמור על פרופורציה נכונה, שיהיה צדק חברתי.

אילן פרוינד: יש כאן הסתייגות בנושא הגדרת היבואן, לגבי יחיד שמכניס רכב לשימושו העצמי.

אילן פרוינד: תחת זה יכולים להסתתר גם תאגידים או ממשלה או משרד הביטחון, שמייבא רכב לשימושו העצמי.

אילן פרוינד: אלה יכולים להיות היקפים גדולים של צמיגים.

גאלב מג'אדלה: היות שאתה בקיא יותר מאתנו, טוב שאתה מאיר את עינינו.

גאלב מג'אדלה: ברצון.

מיכאל נודלמן: בישיבה הקודמת דיברו בנושא הזה הנציגים של הצבא.

עו"ד עידו בן-יצחק: אתחיל בהערה, שהיתה די דומה, של נציג חברת "אסיף" ונציגת לשכות המסחר לגבי הגדרה של "סילוק".

עו"ד עידו בן-יצחק: אני גם בדעה שאנחנו לא חייבים להגביל את עצמנו.

עו"ד עידו בן-יצחק: אולי הפתרון הוא שנסמיך את השר לקבוע מה הוא רואה בעיניו כסילוק לעניין זה בתקנות.

עו"ד עידו בן-יצחק: זה יכול להיות אולי פתרון לנושא הזה.

עו"ד עידו בן-יצחק: לגבי ההערה בדבר הגדרה של אתר לסילוק פסולת, שהוכנס כאן גם אתר שאינו מוסדר.

עו"ד עידו בן-יצחק: זה באמת לא אסתטי במיוחד.

עו"ד עידו בן-יצחק: אשמח לשמוע מנציגי המשרד לאיכות הסביבה מה הביא אותם להכניס לחוק אתר שאינו מוסדר.

גיל יניב: רק בשביל למנוע את האפשרות שמישהו יגיד שזה לא אתר מוסדר.

גיל יניב: זה כדי לכסות את כל הספקטרום.

גיל יניב: זה נכון שאתר לא מוסדר הוא אתר לא חוקי בעליל.

גיל יניב: לא מוסדר זה הרבה פעמים שאולי הוא מופיע בתב"ע ויש לו היתר בנייה, אבל אין לו רשיון עסק.

לבנת קיזנר: איך תוכל להיכנס לאתר לא מוסדר?

גיל יניב: אני מסכים.

גיל יניב: אפשר לכתוב "אתר מוסדר על-פי כל דין", ואז אנחנו מכסים את האפשרות כדי שלא תהיה התחכמות אם יש רשיון עסק או לא.

גיל יניב: "על-פי כל דין" פירושו על-פי דיני איכות הסביבה ודינים אחרים.

אילן נסים: למעשה כאשר מסתכלים על לוח הזמנים שבו תיאסר הכוונה של צמיגים, אם הנושא של אתר לא מוסדר יישמט לכאורה תתאפשר האפשרות להמשיך ולסלק את הצמיגים באתר שהוא לא מוסדר.

אילן נסים: לכן חשבנו שחשוב לעשות שלייקס בעניין הזה ולכלול גם אתר שהוא לא מוסדר.

דוד אזולאי: אתר לא מוסדר באחריותו של מי?

אילן נסים: בעיקר זאת עבירה על חוק התכנון והבנייה.

דוד אזולאי: אתה נותן יד לעבירה על חוק התכנון והבנייה?

אילן נסים: לא, אבל זאת עבירה שהיא לא בסמכות של המשרד לאיכות הסביבה.

דוד אזולאי: אם כך אתה אומר שיש רק אלטרנטיבה אחת, אתר מוסדר.

אלעד עמיחי: אחרי פרק זמן תיאסר הטמנת צמיגים באתרי פסולת.

אלעד עמיחי: יבוא אדם אחרי פרק הזמן הזה, ואם יהיה כתוב רק אתר מוסדר הוא יגיד: אני מטמין, אבל לא באתר שהוא בתחולת החוק, אני מטמין באתר לא מוסדר.

אלעד עמיחי: לכן תיאסר הטמנת צמיגים בין באתר מוסדר ובין באתר לא מוסדר.

אלעד עמיחי: אסור להטמין צמיגים בכלל, לא משנה אם בבור בבית או באתר מוסדר.

אלעד עמיחי: כך או כך זאת עבירה על החוק הזה.

עו"ד עידו בן-יצחק: אז אולי נסת

עו"ד עידו בן-יצחק: פק במלים "מקום המשמש לסילוק או לפינוי של פסולת", בלי להיכנס לשאלה האם הוא מוסדר או לא.

עו"ד עידו בן-יצחק: כי אני לא אוהב שמופיע בחוק משהו שהוא לא מוסדר ולא חוקי.

גאלב מג'אדלה: שמעתם את ההערה של היועץ המשפטי, תבדקו אותה.

עו"ד שרון ארצי: העניין שאתה מעלה הוא מוסדר בהצעת החוק, כיוון שההגדרה שאתר פסולת יוגדר ככולל אתר לא מוסדר הולך לכיוון השלילי, כדי שאתרים לא מוסדרים לא יגידו שעליהם החוק הזה לא חל.

עו"ד שרון ארצי: אבל כדי להבטיח שסילוק ומחזור של צמיגים על-פי החוק יהיה אכן רק לאתר מוסדר, זאת אומרת שאסור להטמין צמיגים באתר לא מוסדר.

עו"ד שרון ארצי: בהגדרה של "סילוק" כתוב: "הטמנתו באתר פסולת מוסדר על-פי כל דין".

עו"ד שרון ארצי: לכן אני חושבת שאין פה בעיה.

עו"ד עידו בן-יצחק: אני חושב שאם נסת

עו"ד עידו בן-יצחק: פק רק בחלק הראשון: "מקום המשמש לסילוק או לפינוי של פסולת" – אנחנו מתייחסים למה הוא משמש בפועל, מבלי להיכנס לשאלה אם הוא מוסדר או לא, וזה יחול גם על מי שלא מוסדר, מבלי להגיד את זה במפורש.

עו"ד שרון ארצי: מהיכרות מעמיקה עם תחום הפסולת, קשה מאוד להגדיר.

עו"ד שרון ארצי: אחר-כך מתחילים להתווכח האם זה כן מקום שמשמש כאתר לסילוק פסולת, אולי הפסולת רק עוברת שם, אולי היא נמצאת שם חמש שעות ונוסעת.

עו"ד שרון ארצי: ככל שההגדרה פה תהיה יותר רחבה, זה רק ישרת את האינטרס ואת המטרה של הצעת החוק הזאת.

גאלב מג'אדלה: אני מציע שהניואנסים שמתגלים בניסוח ובמהות ייבדקו.

גאלב מג'אדלה: אני מציע שבעניין הזה תחליפו דעות לניסוח עם היועץ המשפטי של הוועדה.

עו"ד עידו בן-יצחק: לגבי יבואן יחיד שמכניס לתחומי המדינה רכב מנועי, עלתה הערה האם לא ייכנסו לתוך זה כמו מיני תאגידים גדולים.

עו"ד עידו בן-יצחק: למיטב הבנתי "יחיד" פירושו יחיד שאינו תאגיד, ואני אבדוק את זה שוב.

עו"ד עידו בן-יצחק: אם יהיה צורך, נכתוב את זה במפורש.

אילן פרוינד: יחיד יכול להיות גם המדינה, משרד הביטחון.

עו"ד עידו בן-יצחק: למיטב הבנתי זה לא כולל את הגופים האלה.

עו"ד עידו בן-יצחק: אני אבדוק את זה.

אלעד עמיחי: הכוונה היא שאדם שמביא רכב ליבוא אישי לא יהיה יבואן צמיגים.

גאלב מג'אדלה: חבר הכנסת נודלמן, ראית כאן שהיבואנים רצו לצאת מהעניין, ואחר-כך שמענו את עו"ד ברכה שאומרת שזה לא נכון.

מיכאל נודלמן: היא צודקת.

גאלב מג'אדלה: מניסיוני עם עו"ד עינת ברכה היא בדרך-כלל צדקה, אבל הפעם אני רוצה לבדוק את הצדק שלה.

גאלב מג'אדלה: לשם כך נדבר על הדברים אחרי הדיון.

יהודה רודד: לגבי עצם החוק, אם יוקם אתר מחזור כזה או אחר ותוחלט עלות כזאת או אחרת, אני מניח ואני מקווה שיבואני הרכב ימלאו את חלקם.

יהודה רודד: מה שאני טוען הוא, שליבואני הרכב יש בעיה לוגיסטית וממשית בפינוי הפסולת עצמה ברגע שהמתקן למחזור יוקם.

יהודה רודד: כשנגיע לסעיף 3 אתייחס מדוע לדעתי יש בעיה של הפינוי עצמו פיסית, לפנות את הצמיג.

יהודה רודד: זאת היתה ההתייחסות שלי, ולא לעצם המעורבות.

גאלב מג'אדלה: רשמנו את הדברים.

גאלב מג'אדלה: נשמח אם תעביר לנו נייר, כדי שנבין אותך טוב יותר.

גאלב מג'אדלה: תודה רבה.

גאלב מג'אדלה: האם מישהו רוצה להעיר לסעיף 1?

גאלב מג'אדלה: אנחנו רוצים לאשר את הסעיף.

עו"ד עידו בן-יצחק: יש כמה נושאים שאנחנו צריכים לבדוק.

גאלב מג'אדלה: היות שמיצינו את הדיון בסעיף 1, אנחנו רוצים לאשר את הסעיף.

גאלב מג'אדלה: כל ההערות שיבואו בכתב לסעיף 1 ייבדקו ונכין את הניסוח.

עו"ד עידו בן-יצחק: אנחנו יכולים להצביע בכפוף לשינויים שיהיו לגבי הגדרות של אתר לסילוק פסולת.

גאלב מג'אדלה: נצביע בכפוף לכל השינויים.

גאלב מג'אדלה: נשאיר פתח לתיקונים.

גאלב מג'אדלה: חברי הכנסת, מי בעד סעיף 1, בכפוף לתיקונים?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: בעד – רוב

גאלב מג'אדלה: נמנעים – אין הסעיף אושר פה-אחד, ללא מתנגדים וללא נמנעים.

עו"ד עידו בן-יצחק: סעיף 2, מטרה: "מטרתו של חוק זה להסדיר סילוק ומחזור של צמיגים באופן שיבטיח הגנה על הסביבה ומניעת מפגעים, ובכלל זה שריפה בלתי מבוקרת, ותוך צמצום ההטמנה של צמיגים באתרי פסולת".

גאלב מג'אדלה: משרדי הממשלה הקימו תאגיד והם כתבו לי מכתב על דעת משרד המשפטים, משרד האוצר והמשרד לאיכות הסביבה, שבו הם מבקשים שההצבעה תידחה לשבוע הבא, מאחר שנתגלו כמה אי התאמות.

גאלב מג'אדלה: אנחנו נצביע.

גאלב מג'אדלה: אתם תעשו תיאומים.

גאלב מג'אדלה: אתם יודעים שהכנסת מכבדת את הממשלה בדרך-כלל, ואנחנו נכבד מה שתגידו לנו בדיון הבא.

מיכאל גורלובסקי: יש לי הסתייגות לסעיף הגדרות.

גאלב מג'אדלה: אתם יודעים שכנסת ישראל משקיעה הרבה בנושא ייעוץ משפטי, ולנו יש, ברוך השם, יועצים משפטיים מן הטובים.

גאלב מג'אדלה: עלינו על חוצה-ישראל, ואנחנו לא מתכוונים לעצור, אבל לא מתכוונים חלילה לדרוס מישהו.

גאלב מג'אדלה: אנחנו מוכנים לשמוע את כולם, להיות פתוחים לכולם, אבל מקלות בגלגלים זה לא בוועדה הזאת, זה במקום אחר.

גאלב מג'אדלה: אנחנו מתקדמים.

גאלב מג'אדלה: מי שרוצה להיות אתנו, בבקשה.

גאלב מג'אדלה: אנחנו מוכנים לקבל את התאגיד החדש של שלושת משרדי הממשלה, ובלבד שתגידו לנו בדיון הבא מה אתם רוצים.

גאלב מג'אדלה: לא בטוח שנקבל את דעתכם, אבל נהיה קשובים מאוד.

גאלב מג'אדלה: מה גם שצירפתם את ערן פולק, ההתחשבות תהיה מלאה, כי הוא מתחשב בוועדה הזאת וכמעט לא נעדר ממנה, וזה יירשם לזכותו, בניגוד לנציגי האוצר האחרים בוועדות שמצפצפים על הוועדות.

גאלב מג'אדלה: אני אומר את זה בצער הרב מבחינת הוועדות ובשמחה גדולה מבחינתנו.

גאלב מג'אדלה: חבר הכנסת מיכאל גורלובסקי הגיש לנו הסתייגות לסעיף של ההגדרות.

גאלב מג'אדלה: עכשיו אני מבין שההסתייגות היא שהביאה אותך.

מיכאל גורלובסקי: אני חושב שזה חוק טוב, אבל יש פה דבר לא הגיוני.

גאלב מג'אדלה: אישרנו את הסעיף הזה.

מיכאל נודלמן: הסתייגויות מוגשות רק לקראת קריאה שנייה וקריאה שלישית.

גאלב מג'אדלה: כשם שהתקדם כאן מהר החוק שלך בעניין מורשי חתימה, כך נקדם את החוק הזה.

גאלב מג'אדלה: יש כאן שוויון.

מיכאל גורלובסקי: אני בעד.

גאלב מג'אדלה: האם יש הערות לסעיף 2?

אילן פרוינד: אם מדובר כאן על מטרת החוק, ומטרת החוק היא בטווח הארוך, מדוע לדבר על צמצום ההטמנה ולא על גידולה?

מיכאל נודלמן: זה באמת לטווח ארוך, אבל אני לא חושב שאפשר לעשות הכול.

מיכאל נודלמן: בסעיף 10 בחוק כתובות כל המטרות.

מיכאל נודלמן: אנחנו הולכים על 85%, לא יותר.

מיכאל נודלמן: אחר-כך יהיה ברור.

מיכאל נודלמן: לא נדבר עכשיו על מה שיהיה בעוד 10 שנים.

מיכאל נודלמן: בעוד 10 שנים אולי תהיה תוספת לחוק הזה.

אילן נסים: המטרה משפיעה על השלבים הבאים בחוק, והמטרה לא יכולה להתעלם מסעיף 3 ומסעיף 4, שיש להם פרק זמן עד שהם מתרחשים.

אילן נסים: לכן חשוב גם להתייחס לסילוק, אי-אפשר להתעלם מהסילוק, למרות שבסופו של דבר לא תתאפשר הטמנה של צמיגים בכל מקרה.

דוד אזולאי: גם באתרים מבוקרים לא תהיה הטמנה?

גיל יניב: איסור הטמנה.

דניאל מורגנשטרן: רק אם יהיה כתוב בחוק במפורש שקיים איסור של הטמנה, זה יהווה תמריץ כלכלי למצוא פתרונות פרודוקטיביים למחזור.

אילן נסים: זה כתוב בסעיף 4.

עו"ד עידו בן-יצחק: אני מציע שנראה איך אנחנו מתקדמים עם החוק, וכאשר יהיה לנו נוסח סופי של החוק נוכל לדעת בדיוק מה המטרה שלו.

גאלב מג'אדלה: יכול להיות שיתגלה שלפרק הזה יש משמעות.

גאלב מג'אדלה: אם תוך כדי הדיון בחוק נגיע למסקנה שזאת פסקה מיותרת, נוריד אותה.

דוד אזולאי: אני מציע שכרגע נדלג על סעיף 2, שהוא סעיף המטרה, ולא נדון בו.

דוד אזולאי: בשלב יותר מאוחר נקיים עליו דיון.

דוד אזולאי: אם עדיין לא השלמנו את כל הפרטים וחסרים לנו פרטים, למה לדון עכשיו בסעיף מטרה?

עו"ד עידו בן-יצחק: אם נעשה אחר-כך שינויים, יכול להיות שסעיף המטרה ישתנה בהתאם.

גאלב מג'אדלה: אתם מציעים לדון בסעיף או לדלג עליו?

דוד אזולאי: היות שכרגע יש חילוקי דעות בעניין הזה, אני מציע לדלג על סעיף המטרה, לא לדון בו בכלל ולהתקדם הלאה לסעיף 3.

גאלב מג'אדלה: אתה מכיר סעיף אחד בחוק שאין עליו ויכוח?

דוד אזולאי: זה ויכוח שיש עליו תשובה בהמשך החוק.

דוד אזולאי: אמרתי שאני מבקש תוך צמצום ההטמנה של צמיגים באתרי פסולת, ומדובר על כך שבכלל לא תהיה פה הטמנה.

דוד אזולאי: בשביל מה צריך את הפסקה הזאת?

דוד אזולאי: אני שומע פה דברים אחרים ממשרדים אחרים, לכן אני מציע לרדת כרגע מהעניין הזה, נציין בפירוש שכרגע לא נדון בסעיף 2, שהוא המטרה, ונתקדם לסעיף 3.

גאלב מג'אדלה: מצדי בבקשה, אין שום בעיה.

עו"ד עידו בן-יצחק: נחזור לסעיף הזה בסוף הדיון.

גאלב מג'אדלה: אם כך, אנחנו מדלגים על סעיף 2 ועוברים לסעיף 3.

גאלב מג'אדלה: בבקשה.

עו"ד עידו בן-יצחק: סעיף 3, יעדי סילוק ומחזור: "יצרן ויבואן יפעל, בין בעצמו ובין באמצעות אחר מטעמו, לסילוק ולמחזור של צמיגים משומשים בשיעורים כמפורט להלן, מסך כל הצמיגים ששיווק בישראל במהלך השנים המפורטות: (1) בשנה הראשונה ובשנה השנייה מכניסת החוק לתוקף – סילוק או מחזור בהיקף של 50% לפחות; (2) בשנה השלישית ובשנה הרביעית מכניסת החוק לתוקף – סילוק או מחזור של 70% לפחות; (3) בשנה החמישית מכניסת החוק לתוקף – מחזור של 50% לפחות וסילוק של עד 35%; (4) בשנה השישית מכניסת החוק לתוקף, ובכל שנה שלאחר מכן – מחזור של 85% לפחות".

רוני טלמור: יש לי קושי מבחינת הטלת החובה.

רוני טלמור: ההוראה שאומרת שהיצרן והיבואן יפעל, בין בעצמו ובין באמצעות אחר מטעמו, עלולה לפתוח פתח לטענות כאלה ואחרות של היצרן ושל היבואן, שהוא לא ידע והוא לא שמע והוא לא ראה, ונצטרך לפנות לאחר מטעמו ואותו לשאול.

רוני טלמור: כאמור, אם רוצים להטיל את החובה, וכמו שלמדנו מנושא המחזור של מכלי משקה אלה חובות שלא תמיד נעימות למי שזה מוטל עליהם לקיים אותן, כדאי שהחובה תהיה ברורה וחדה, ושיהיה ברור בדיוק מי צריך למלא אותה.

רוני טלמור: כך גם מנוסח בחוק הפיקדון על מכלי משקה.

רוני טלמור: החובה מוטלת באופן ישיר על מי שצריך, בלי להגיד אם זה במישרין או בעקיפין.

רוני טלמור: כל אדם יכול לפעול באמצעות אחר, להבנתי לא צריך לכתוב בחוק דבר כזה.

רוני טלמור: אני מציעה לכתוב שהיצרן או היבואן יסלק או יפעל לסילוק של צמיגים משומשים, ולא כמו שמופיע כרגע.

גאלב מג'אדלה: אנחנו מקבלים את הערתך.

גאלב מג'אדלה: נודה לך אם תעבירי אותה אלינו בכתב.

גאלב מג'אדלה: אנחנו עושים דבר כדי לבצע אותו, לא כדי לצאת ידי חובה.

רוני טלמור: זה לא תואם אתנו מראש, ולכן אני מתנצלת שאני מעבירה את הנוסח בצורה כזאת.

גאלב מג'אדלה: למה לא תואם אתכם מראש?

רוני טלמור: היתה כנראה אי הבנה.

גאלב מג'אדלה: הצעת החוק הזאת מתגלגלת כבר למעלה משנה.

גאלב מג'אדלה: היה אפשר להעביר את הנוסח.

גאלב מג'אדלה: חבר הכנסת מיכאל גורלובסקי, באופן חריג, מבקש לומר כמה דברים לסעיף 1, ההגדרות.

גאלב מג'אדלה: הוא העביר לנו הסתייגות, שהיא תקבל את ההתייחסות במקום ובעיתוי הנכון.

גאלב מג'אדלה: בבקשה.

מיכאל גורלובסקי: אדוני היושב-ראש, אני מודיע לך שאני תומך בחוק.

מיכאל גורלובסקי: זה חוק טוב.

מיכאל גורלובסקי: ההסתייגות שהגשתי, שהיא בעצם תיקון, נוגעת לנקודה אחת שראויה לתיקון.

מיכאל גורלובסקי: בסעיף ההגדרות בהגדרה של "יבואן" אני מבקש להוציא את המלים "לרבות יבואן כלי רכב".

מיכאל גורלובסקי: ליד הבית שלי, למשל, יש גרוטאות של רכב, של "פורד" ושל "מיצובישי".

מיכאל גורלובסקי: לפי העיקרון הזה, האם נדרוש מהיבואן של "פורד" לפנות את הגרוטאות האלה?

מיכאל גורלובסקי: אין פה לוגיקה.

מיכאל גורלובסקי: אני חושב שאין ספק שיבואן של צמיגים צריך להיות אחראי ולפנות ולסלק את הפסולת המסוכנת הזאת, הצמיגים המשומשים.

מיכאל גורלובסקי: להטיל את זה על יבואן הרכב זה חסר לוגיקה, כי אחד מהדברים שמזהמים את הסביבה זה למשל דברי הפלסטיק של רכב.

מיכאל גורלובסקי: האם נבקש מהיבואן של הרכב לאסוף את הפלסטיק מאתרי פסולת של רכבים?

מיכאל גורלובסקי: אין פה לוגיקה.

מיכאל גורלובסקי: אני בעד החוק הזה, ואני בעד שהיבואנים של צמיגים יעמדו באחריות.

מיכאל גורלובסקי: אבל מצד שני להטיל את האחריות על הפינוי והסילוק של הצמיגים על יבואני הרכב זה חסר לוגיקה.

גאלב מג'אדלה: לא מטילים על יבואני הרכב לפנות את הצמיגים.

גאלב מג'אדלה: הם שותפים לפינוי, בין יתר הגורמים.

מיכאל גורלובסקי: הבנתי את זה, קראתי את החוק.

גאלב מג'אדלה: יתר על כן, נפגשתי עם המנכ"ל של יבואני הרכב והודעתי שאני מוכן להיפגש עם כולם ולשמוע את כולם, גם כאשר החוק מתקדם.

גאלב מג'אדלה: אנחנו לא מתכוונים להוציא ממעגל האחריות לפינוי הצמיגים שום גורם.

גאלב מג'אדלה: כאשר "סובארו" מייבא 10,000 רכבים בשנה, כל רכב מכניס חמישה צמיגים.

גאלב מג'אדלה: האם אתה רוצה שנשחרר אותם מאחריות?

גאלב מג'אדלה: לא אמרנו ליבואנים בהצעת החוק שיפנו גרוטאה ברחוב מסוים.

מיכאל גורלובסקי: באופן עקיף זה מה שאנחנו אומרים בחוק הזה.

גאלב מג'אדלה: לא נכון.

גאלב מג'אדלה: כדאי שתקרא את החוק.

גאלב מג'אדלה: יושב כאן יהודה רודד, מנכ"ל איגוד היבואנים, ושומע את דברי.

גאלב מג'אדלה: אני חושב שהוא מסכים אתי.

גאלב מג'אדלה: גם הם לא מבקשים להוציא אותם מהאחריות, הם רק מבקשים להיות באחריות שווה.

גאלב מג'אדלה: מדובר על צדק חברתי.

גאלב מג'אדלה: אני מייצג פה את כולם, כי כולם זה החברה הישראלית, שזה אנחנו.

מיכאל גורלובסקי: אני לא מייצג פה את יבואני הרכב.

מיכאל גורלובסקי: קראתי את החוק וראיתי בסעיף הזה של ההגדרות חוסר לוגיקה.

מיכאל גורלובסקי: אתה לא יכול להטיל אחריות על "סובארו" שמכניסים 50,000 צמיגים בשנה.

מיכאל גורלובסקי: צריך להטיל אחריות על אלה שמחליפים את הצמיגים האלה.

מיכאל גורלובסקי: ברגע שהלך צמיג, מישהו מרכיב צמיג אחר.

גאלב מג'אדלה: כולם שותפים לאחריות.

גאלב מג'אדלה: מהפנצ'ריה ברחוב ביאליק 2 בחיפה ועד היבואן, כולם שותפים, כולם נכללים בפנים.

עו"ד עינת ברכה: סעיף 3 הוא המרכזי בחוק, וכרגע הוא כתוב בצורה מאוד בעייתית.

עו"ד עינת ברכה: אני רוצה להתייחס גם ללוגיקה שהעלה חבר הכנסת גורלובסקי.

עו"ד עינת ברכה: הדבר המרכזי הוא, שכמו שהצמיגים הם לא אצל יבואני הרכב ולא בשליטת יבואני הרכב, כמו שעלה כאן, אותו הדבר הם גם לא אצל היבואנים.

עו"ד עינת ברכה: היבואנים או היצרנים מייבאים או מייצרים את הצמיג ומוכרים אותו.

עו"ד עינת ברכה: אנחנו כרגע מדברים על צמיג שנמצא בפנצ'ריה.

עו"ד עינת ברכה: אם אנחנו מדברים על לייצר בחוק הזה לוגיקה, הלוגיקה אומרת שכולם אחראים, כל אחד שותף, כל אחד אחראי, אבל כל אחד אחראי במה שהוא יכול להיות אחראי.

עו"ד עינת ברכה: כמו שנאמר כאן, שיבואן רכב לא יכול להיות אחראי לאסוף ולפנות צמיג שבכלל לא אצלו, אותו הדבר הצמיג הזה גם לא נמצא אצל היבואן.

גאלב מג'אדלה: לכן אני רוצה לחשוב עם חבר הכנסת נודלמן, שיהיה איזשהו תאגיד שיעסוק באיסוף, שיש בו כל הגורמים וכל אחד ייתן את חלקו לפי מה שמגיע לו.

גאלב מג'אדלה: אבל אני לא רשאי לחשוב על הצעת חוק של חברי חבר הכנסת נודלמן בטרם אני מתייעץ אתו.

גאלב מג'אדלה: אנחנו פורום מאוד מכובד, יש לנו יצירתיות, יש לנו מקוריות, נוכל למצוא פתרונות לכל מיני דברים אמיתיים.

גאלב מג'אדלה: אמרתי בשיחה שהיתה לי עם כמה גורמים שאני פתוח לכל הצעה.

גאלב מג'אדלה: הצעת החוק הזאת היא לא תורה מסיני.

גאלב מג'אדלה: ניתן מדי פעם לשפר, לתקן, להוסיף.

עו"ד עינת ברכה: הפתרון שבו כולם שותפים וכל אחד תורם לפי מה שהוא יכול, מסוגל וסביר שהוא יתרום, מקובל עלינו לגמרי.

עו"ד עינת ברכה: אבל זה לא מה שכתוב כרגע בסעיף 3.

עו"ד עינת ברכה: סעיף 3 כרגע אומר, שיבואן או יצרן או יבואן רכב אחראי באופן מוחלט לסלק צמיגים למרות שהצמיגים לא אצלו.

עו"ד עינת ברכה: מחזור זה לא עניין כלכלי ואין שום לוגיסטיקה לעניין הזה, אין שום תהליך, אין שום אכיפה על העניין הזה.

עו"ד עינת ברכה: הפנצ'ריות הן בכלל לא בעסק הזה, אין עליהן שום חובה.

עו"ד עינת ברכה: יש כרגע הצעת חוק נוספת, הצעה של חברי הכנסת יורי שטרן ולאה נס, שהוגשה לכנסת ומדברת על מנגנון אחר, שכן מדבר על שיתוף פעולה וכן מטפל בכל גורם.

מיכאל נודלמן: הצעת החוק שאת מדברת עליה לא מקובלת על משרד האוצר ועל המשרד לאיכות הסביבה.

מיכאל נודלמן: יש שם גבייה של כסף.

גאלב מג'אדלה: אני לא אוהב שמשחקים אתי, כי אני משתדל לא לשחק עם אף אחד.

גאלב מג'אדלה: חברי הכנסת שטרן ולאה נס הם מחוץ לוועדה.

גאלב מג'אדלה: כשהם יבואו לוועדה, נדון בהצעה שלהם.

גאלב מג'אדלה: אל תכניסי לי אותם בדלת האחורית.

גאלב מג'אדלה: אני דן פה בכבוד הראוי בהצעת חוק שנמצאת פה למעלה משנה.

גאלב מג'אדלה: ההערה שלך לא היתה במקום.

גאלב מג'אדלה: אמרתי והקדמתי, שאנחנו נמצא את המנגנון שיעשה את הדבר שצריך להיעשות בדרך הראויה.

יהודה רודד: אני רוצה לשם שינוי להסכים עם עו"ד ברכה, למרות שתמיד אנחנו טוענים שאנחנו לא מסכימים.

גאלב מג'אדלה: הם אומרים שאתם לא מסכימים כדי שהם לא יסכימו.

גאלב מג'אדלה: בסרטים האלה כבר הייתי.

גאלב מג'אדלה: חבל שהם לא לוקחים את הדברים ברצינות.

יהודה רודד: יש היום לפחות שני חוקים שקיימים בענף הרכב בנושא של פינוי פסולת.

יהודה רודד: האחד הוא שמן שרוף והאחר הוא מסנני שמן.

יהודה רודד: האחריות על פינוי הפסולת היא על-ידי הגורם והגוף שהפסולת נמצאת ברשותו וזה קניינו.

יהודה רודד: אני חושב שזה צריך להיות המוטו גם בלוגיסטיקה של הפינוי, לא במטרייה ולא במחזור, שלגביהם הסמכנו.

יהודה רודד: הלוגיסטיקה של הפינוי צריכה להיות, שמי שאחראי על הפינוי הפיסי של הצמיג מנקודה א' לנקודה ב' הוא זה שהצמיג בבעלותו.

גאלב מג'אדלה: כלומר, אתה אומר שהפנצ'ריה צריכה לפנות.

גאלב מג'אדלה: הם ישמחו מאוד, אתם תשלמו והם יפנו.

גאלב מג'אדלה: מה דעתך?

יהודה רודד: יכול להיות שזה הפתרון.

גאלב מג'אדלה: אין בעיה.

גאלב מג'אדלה: לצורך העניין אני אייצג את איגוד הפנצ'ריות, שהם מרוויחים הכי פחות מכולם במערכת הזאת.

יהודה רודד: אל תחתום על זה.

גאלב מג'אדלה: החלפתי צמיג לפני שבועיים, ולקחו ממני 30 שקלים.

יהודה רודד: תן לי את הכתובת, גם אני אלך לשם.

נעים יוסף: תיכנסו לרשת "הצמיג הירוק".

גאלב מג'אדלה: יש אנשים שעובדים בסבירות, כי הם רואים שלעם אין מה לשלם.

גאלב מג'אדלה: מותר להם.

גאלב מג'אדלה: יש אנשים שמתחשבים, מה לעשות.

רונן אלבוים: אני עובד במפעל שממחזר צמיגים במפרץ חיפה, אוסף צמיגים, כמעט היחיד בישראל, בצפון הארץ.

רונן אלבוים: אנחנו דשים בנושא של האיסוף והוא הרבה יותר פשוט ממה שזה נשמע.

רונן אלבוים: שם המשחק הוא פשוט כסף, בשביל לאסוף צמיגים צריך כסף.

רונן אלבוים: אנחנו מפעילים היום רשת שלמה בכל צפון הארץ, של משאיות שאוספות צמיגים מפנצ'ריות, הן פרטני בספירה והן במכולות, ועובדה שאנחנו אוספים מאות טונות של צמיגים ברחבי פנצ'ריות בארץ, בעיקר בצפון, מחדרה וצפונה.

רונן אלבוים: יש לנו אתר במפרץ חיפה, שממחזר את הצמיגים וגורס אותם.

גאלב מג'אדלה: אולי נבקר אצלכם.

רונן אלבוים: נשמח מאוד.

רונן אלבוים: אנחנו גם מייצרים מוצרים מגומי ממוחזר.

רונן אלבוים: כל תפקידם של יבואני הצמיגים או יבואני הרכב – וההפתעה היא שהם גם מסכימים לזה ואין התנגדות ואין להם בכלל בעיה – זה לשלם כסף תמורת הפינוי.

רונן אלבוים: הנושא הוא הרבה יותר פשוט ופחות מורכב ממה שזה נשמע, כי אם לצורך העניין יבואן צמיגים לישראל, יש לו שטרי מטען ויש לו רישומון יבוא, וברישומון היבוא רשום לו כמה קילוגרמים צמיגים הוא ייבא באותה מכולה.

רונן אלבוים: ליבואן רכב אין משקל, אבל על כל רכב יש חמישה צמיגים שמאוד קל לתרגם אותם גם כן למשקל.

רונן אלבוים: שם המשחק הוא במשקל, כי במשקל אתה מגיע גם למצב של שוויון.

רונן אלבוים: כי עלות המחזור של צמיג גדול היא יותר יקרה מאשר עלות המחזור של צמיג אופניים או צמיג אופנוע.

רונן אלבוים: ברגע שתרגמנו את זה למשקל, העסק הוא פשוט מאוד.

רונן אלבוים: כל תפקידו הוא לעשות דבר אחד, לשלם כסף פר טון למי שיאסוף את הצמיגים וימחזר אותם, ובזה פתרנו את כל הבעיה.

רונן אלבוים: זה כבר עובד היום.

רונן אלבוים: נכון להיום אנחנו מפנים צמיגים מפנצ'ריות, פנצ'ריות משלמות לפי משקל.

רונן אלבוים: הן משלמות מחיר פר טון, צמיגים פלוס הובלה, גורסים את הצמיגים וממחזרים אותם והעסק עובד.

רונן אלבוים: אף אחד לא ממציא פה גלגל, כך זה עובד בכל רחבי העולם.

רונן אלבוים: נכון שליבואני הרכב אין נגישות ישירה לצמיגים, כי אצלם הצמיגים מגיעים על גבי הרכב בצורת חמישה צמיגים, ארבעה מורכבים ואחד ספר.

רונן אלבוים: אין בעיה לתרגם את זה, וכל מה שהם צריכים זה רק לקבל את האחריות למחזר את כמות הצמיגים שהם הביאו.

רונן אלבוים: האחריות היא מאוד פשוטה, משום שמפעל למחזור צמיגים או מי שאחראי על איסוף צמיגים או אוסף צמיגים, כל מה שהוא צריך זה להביא להם אישור שהוא מחזר כמות צמיגים מקבילה לכמות הצמיגים שאותו יבואן רכב לכאורה הכניס למדינת ישראל, ובזה הבעיה נפתרה.

רונן אלבוים: כי זה לחלוטין לא משנה אם מחזרו צמיגים של "סובארו", של "טויוטה", של "מיצובישי" או של משאית.

רונן אלבוים: כי המטרה היא למחזר צמיגים משומשים, וזה לא משנה מי בכלל היבואן.

רונן אלבוים: הכוונה היא למחזר כמות בהתאם לכמות הצמיגים שנכנסת לארץ, ובכלל לא משנה השם שכתוב על הצמיג.

רונן אלבוים: לכן גם את היבואנים לא מעניין מאיפה לוקחים את הצמיגים וממחזרים.

רונן אלבוים: מה שמעניין את היבואנים הוא לקבל אישור שאותו משקל שהוא הביא מוחזר, והוא שילם כסף בעבור המחזור הזה.

רונן אלבוים: הוא הדלק שמניע את המערכת.

גאלב מג'אדלה: תודה רבה.

מיכאל גורלובסקי: לא באתי לקחת ממישהו אחריות ולהטיל אותה על גוף אחר.

מיכאל גורלובסקי: אבל אני עדיין חושב שהחקיקה צריכה להיות צמודה ללוגיקה.

מיכאל גורלובסקי: עדיין הדוגמה שלי, של הגרוטאה של ה"פורד" שנמצאת ליד הבית שלי, היא קיימת.

מיכאל גורלובסקי: לדרוש היום מ"פורד" לפנות את הגרוטאה הזאת זה בעיני חוסר לוגיקה מוחלט.

מיכאל גורלובסקי: אני חושב שצריכים להמציא מנגנון כלכלי.

מיכאל גורלובסקי: יש גם עניין של מחזור, יש גם עניין של המכירה של המוצרים.

מיכאל גורלובסקי: לא באתי להגן על גוף אחד ולהטיל כובד משקל על גוף אחר שהוא חלש.

מיכאל גורלובסקי: אני חושב שהחקיקה הזאת צריכה להיות צמודה ללוגיקה הכי פשוטה ולהתקדם בנושא.

גאלב מג'אדלה: אנחנו מקבלים את הרעיון שלך ונשמח לקבל ממך הצעות בעניין.

עו"ד שרון ארצי: מדובר בעצם באספקט סביבתי, זה לא שוק שהוא עד כדי כך כלכלי שאנחנו יכולים להגיד שניתן לו לפעול בעצמו.

עו"ד שרון ארצי: בשביל זה אנחנו פה, בשביל לעשות חקיקה.

עו"ד שרון ארצי: לכן אני חושבת שנכון יהיה להיצמד לנוסח הזה שמדבר על אחריות רחבה של כל מי שהוא חלק משרשרת האנשים שמרוויחים בסופו של דבר מזה שיש לנו צמיגים במדינת ישראל.

עו"ד שרון ארצי: יכול להיות שמי שמוכר את הרכב הוא לא יודע בדיוק איפה הצמיג, אבל עובדה היא שכאשר הוא רוצה לתת אחריות על הרכב לשלוש שנים על המנוע, הוא דואג שהמנוע יגיע אליו למוסך במשך אותן שלוש שנים.

עו"ד שרון ארצי: כך שאפשר לעשות הכול.

גאלב מג'אדלה: אין סתירה בין הדאגה שלנו לסביבה לבין הניסוח שלנו לאחריות לביצוע כלפי הסביבה.

גאלב מג'אדלה: אנחנו רואים בזה מפגע סביבתי ואנחנו מתייחסים אליו כך, ואנחנו גם רוצים למצוא פתרון ישים למפגע הזה, שהוא חלק מהמציאות.

עו"ד שרון ארצי: אני מסכימה אתך.

עו"ד שרון ארצי: אני אומרת שחשוב לשמור על המסגרת הרחבה של האחריות.

גאלב מג'אדלה: לכן אמרתי לאנשי המשרד לאיכות הסביבה בהרכב הבכיר כאן, שיגבשו עמדה ויחזרו אלינו, כי אנחנו מחשיבים את איכות הסביבה.

גאלב מג'אדלה: בתכנון ובנייה אנחנו אומרים קודם כל איכות הסביבה, כי לא נבנה בית ואחרי חמש שנים נעבור מקום כי הסביבה לא ראויה ויש בה מפגעים.

גאלב מג'אדלה: איכות הסביבה היא בראש דאגתנו.

עו"ד עינת ברכה: נאמר כאן שהתהליך כרגע הוא לא כלכלי.

גאלב מג'אדלה: אמרנו שזה הולך יחד, במקביל.

עו"ד עינת ברכה: צריך לייצר כאן מנגנון שכן יהפוך את זה לכלכלי.

עו"ד עינת ברכה: כאשר המנוע מתקלקל, מישהו צריך לתקן אותו ולכן ברור שהוא יגיע למוסך.

עו"ד עינת ברכה: במקרה הזה לא מייצרים את האינטרס כדי שהצמיג יגיע חזרה ליבואן.

עו"ד עינת ברכה: המשמעות של הסעיף הזה היא שכולם מתנערים מכל אחריות ומטילים על יבואנים ועל יצרנים חובה שהם לא מסוגלים.

גאלב מג'אדלה: אילו גורמים מתנערים?

עו"ד עינת ברכה: למשל הפנצ'ריות והמדינה.

עו"ד עינת ברכה: אומרים ליבואן לעמוד ביעד מחזור כזה.

עו"ד עינת ברכה: זה לא כלכלי, אין אכיפה על זה.

גאלב מג'אדלה: מי שחרר את המדינה?

גאלב מג'אדלה: המדינה מחויבת.

עו"ד עינת ברכה: החקיקה לא מייצרת כרגע מנגנון שיאפשר לכל התהליך הזה לעבוד.

גאלב מג'אדלה: בסופו של יום תהיה לנו חקיקה ומנגנון.

גאלב מג'אדלה: אנחנו מוכנים לקבל הצעות.

גאלב מג'אדלה: נתחשב באיכות הסביבה ובכל הגורמים הכלכליים, וכל אחד ייקח את חלקו.

גאלב מג'אדלה: יש כבר רעיונות.

גאלב מג'אדלה: הכול רשום, מהיבואן של האופניים עד היבואן של צמיג הטרקטור.

גאלב מג'אדלה: אם תעבירו אלינו הצעות, נשמח מאוד.

עו"ד עינת ברכה: זה צריך להיכנס בסעיף הזה.

גאלב מג'אדלה: בבקשה, תציעי.

גאלב מג'אדלה: החכמה היא לא רק אצלנו.

גאלב מג'אדלה: תציעו הצעות מתקדמות וראויות, ואנחנו נשמח מאוד לקלוט אותן.

גדעון דרורי: כשם שרונן פה אמר שיש לו מפעל למחזור, זה כן עניין כלכלי.

גדעון דרורי: אם הוא עובר על החוק, זה כן עניין כלכלי.

עו"ד עינת ברכה: צריך לסבסד את זה.

גדעון דרורי: לא צריך לסבסד את זה בכלל.

לבנת קיזנר: אז למה היום אתם לא מתחילים?

גדעון דרורי: במעבר של החוק הזה, בדרך שהוא כתוב, אם היבואנים של הצמיגים ושל המכוניות ישלמו למישהו, זה יהפוך להיות רווחי.

גאלב מג'אדלה: רונן דיבר בשפת העם ואמר שזה חוק כלכלי, זה חוק סביבתי, זה חוק שבא לעשות סדר לטובת החברה.

גאלב מג'אדלה: לא ייתכן שאתה בתור יבואן רכב או יבואן צמיגים או פנצ'ריה גם תרוויח וגם לא תשלם.

גאלב מג'אדלה: אנחנו רוצים לחלק את הנטל בין כל המרוויחים, כדי שנבטיח שהחוק הזה יהיה ישים.

גאלב מג'אדלה: מצד שני, אנחנו רוצים לעשות את זה כדי שתהיה לנו סביבה ראויה וטובה.

גאלב מג'אדלה: עד כאן אין ויכוח.

מיכאל נודלמן: אחר-כך, כאשר יהיה שוק של צמיגים משומשים, תהיה תחרות.

מיכאל נודלמן: יושב פה אדם, לב ביירך, שהוא גם רוצה לעשות עסק, אבל אין שום דבר.

מיכאל נודלמן: יש הרבה אנשים שאומרים שהם צריכים חוק, ואחר-כך יהיו מפעלים וכל מיני דברים של מחזור.

עו"ד עינת ברכה: אנחנו לא מתנגדים לחוק.

גאלב מג'אדלה: אני מציע שנאשר את סעיף 3.

גאלב מג'אדלה: אני ממליץ לכולם להעביר לנו בסוף השבוע הזה ובתחילת השבוע הבא הערות לכל סעיף וסעיף.

גאלב מג'אדלה: עידו יישב על זה עם היועצת המשפטית של הוועדה, עו"ד מירי פרנקל-שור, עם חבר הכנסת נודלמן ואתי, ואנחנו נמקד את הדברים ונביא אותם לדיון הבא.

עו"ד עינת ברכה: מכיוון שסעיף 3 הוא הסעיף המרכזי ואנחנו רוצים להציע הצעות בקשר אליו, האם אפשר לדחות את ההצבעה עליו?

גאלב מג'אדלה: אנחנו מצביעים על סעיף 3, בכפוף להצעות שיבואו אלינו ונראה בהן הצעות טובות, מקוריות ורציניות.

גאלב מג'אדלה: מי בעד סעיף 3?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: בעד – רוב

גאלב מג'אדלה: נמנעים – אין סעיף 3 אושר פה-אחד, ללא מתנגדים ולא נמנעים.

ראובן בוסיס: אני רוצה לשמוע להערכתם כמה זמן ייקח עד שהדבר הזה יגיע לסיום.

ראובן בוסיס: חבל מאוד שהאנשים שלנו הם חסרי אונים למה שקורה כרגע בנושא הזה.

ראובן בוסיס: מצד אחד מדברים אתנו על כך שזה אמור להגיע לחוק בלי להתעכב הרבה מדי, מצד שני יש לנו בעיה לאן לפנות צמיגים.

ראובן בוסיס: יש הרבה מטמנות שלא מוכנות לקבל מאתנו היום צמיגים שגורסים אותם עם מכשיר.

ראובן בוסיס: אתה נכנס למטמנה מאושרת שלא מוכנה לקבל צמיגים, כי לא נוח לה.

ראובן בוסיס: יש לנו בעיה קשה מאוד.

ראובן בוסיס: מצד שני, איכות הסביבה, שאנחנו מאוד מכבדים אותם, מפעילים עלינו את הנושא של חוק הניקיון.

ראובן בוסיס: בסך הכול אנחנו מחפשים את הפתרון ורוצים שהחוק הזה יגיע לסיומו בצורה מכובדת, וכמה שיותר מהירה.

גאלב מג'אדלה: אני אשמח מאוד לענות על השאלות שלכם בדיון הבא.

גאלב מג'אדלה: לשאלתך לגבי התקדמות החוק, החוק יתקדם.

גאלב מג'אדלה: עלינו על חוצה-ישראל, ואנחנו לא הולכים לסמטאות אלא ממשיכים להתקדם.

גאלב מג'אדלה: יחד עם זה, אנחנו פתוחים לכל הצעה.

גאלב מג'אדלה: להערכתי זה ילך יותר מהר ממה שאחרים חושבים.

גאלב מג'אדלה: אני מודה לכולכם.

גאלב מג'אדלה: תודה למשרדי הממשלה.